Καισαριανή

Η **Καισαριανή** είναι αστική περιοχή και δήμος του Κεντρικού Τομέα Αθηνών, βρίσκεται τρία χιλιόμετρα ανατολικά του κέντρου της Αθήνας, σε 130 μέτρα υψόμετρο, στις ΒΔ πλαγιές του Υμηττού. Συνορεύει βόρεια με τους Δήμους Ζωγράφου και Αθηναίων, νότια με τους Δήμους Βύρωνα και Αθηναίων (Παγκράτι) και δυτικά πάλι με το Δήμο Αθηναίων. Ανατολικά βρίσκεται το όρος Υμηττός. Η συνολική έκταση του Δήμου Καισαριανής, σήμερα, είναι 8.500 περίπου στρέμματα, από τα οποία τα 7.500 είναι ορεινή δασική περιοχή και πράσινο και τα 1.000 κατοικημένοι και κοινόχρηστοι χώροι. Η πραγματική κατοικήσιμη έκταση είναι 780 περίπου στρέμματα. Η Καισαριανή έχει σχήμα τριγωνικό και καλή ρυμοτομία, με βάση την κεντρική λεωφόρο και τις άλλες οριζόντιες και κάθετες οδούς προς αυτή. Ο πληθυσμός της σύμφωνα με την απογραφή του 2021 ήταν 26.269 κάτοικοι.

## Εγκατάσταση Μικρασιατών και Εθνική Αντίσταση
Η Καισαριανή δημιουργήθηκε από τους Μικρασιάτες πρόσφυγες που ήρθαν στην Ελλάδα μετά τη Μικρασιατική Καταστροφή το 1922. Οι περισσότεροι από αυτούς προέρχονταν από την Σμύρνη και τα γύρω χωριά όπως τα Βουρλά.

Κατά τη Γερμανική Κατοχή το Σκοπευτήριο της Καισαριανής υπήρξε τόπος εκτελέσεων Ελλήνων. Την 1η Μαΐου του 1944, 200 Έλληνες κομμουνιστές (200 της Καισαριανής) εκτελέστηκαν από τα στρατεύματα κατοχής ως εκδίκηση για το θάνατο ενός Γερμανού στρατηγού, που έχασε τη ζωή του σε μάχη με τους αντάρτες, στους Μολάους Λακωνίας. Στο σημείο έχει ανεγερθεί μνημείο και δημιουργήθηκε το Μουσείο ΕΑΜικής Εθνικής Αντίστασης Καισαριανής.

Τη νύχτα της 16ης προς 17η Ιουνίου 1944, 10 άνδρες της ΕΠΟΝ και αντάρτες του ΕΛΑΣ έχασαν τη ζωή τους σε ενέδρα που τους είχαν στήσει οι  κατακτητές και οι ντόπιοι προδότες-συνεργάτες τους (όπως συνέβαινε πάντα στην κατοχή), στο χώρο της Μονής Καισαριανής, εκεί που είχαν ταμπουρωθεί.

## Συγκοινωνία
Ο μικρός κυκλικός κόμβος, αποκλειστικής χρήσης Δημόσιων Μέσων Μαζικής Μεταφοράς, στη διασταύρωση των τριών λεωφόρων Εθνικής Αντίστασης, Καραμολέγκου και Θυμάτων Τεμπών στην άνω είσοδο της πόλης πλησίον του Δημοτικού Κοιμητηρίου Καισαριανής, αποτελεί αφετηρία της λεωφορειακής γραμμής γραμμής 224 [Καισαριανή - Ελ.Βενιζέλου] του ΟΑΣΑ, η οποία τερματίζει στο Πολύγωνο του Δήμου Αθηναίων. Η γραμμή 224 διασχίζει και εξυπηρετεί ολόκληρη την κεντρική λεωφόρο της Καισαριανής *Εθνικής Αντιστασης* με πλήθος στάσεων και συχνότητες δρομολογίων συνήθως ανά 10-20 λεπτά τις ώρες αιχμής και ανά 30-50 τις υπόλοιπες. Προσφέρει καλή σύνδεση στις εσωτερικές μετακινήσεις της Καισαριανής και συνδέει την Καισαριανή με τον σταθμό μετρό του Ευαγγελισμού και διάφορες άλλες σημαντικές περιοχές και υπηρεσίες της Αθήνας. 

Η Καισαριανή επιπλέον εξυπηρετείται από την γραμμή τρόλεϊ 2, η οποία πραγματοποιεί τέρμα πίσω από τις αστυνομικές εγκαταστάσεις, και τις γραμμές 140, 214, 221, 250.

Με την έναρξη λειτουργίας της Γραμμής 4 του Μετρό της Αθήνας η Καισαριανή θα εξυπηρετείται από τους σταθμούς «Καισαριανή» και «Πανεπιστημιούπολη» οι οποίοι κατασκευάζονται εντός των ορίων της.

## Αθλητισμός
### Αθλητικά σωματεία

Πηγή Δήμος Καισαριανής

#### Εθνικός Αστέρας
Ο Εθνικός Αστέρας Καισαριανής αποτελεί τον πιο επιτυχημένο ποδοσφαιρικό σύλλογο της πόλης με πολλές παρουσίες στις Εθνικές κατηγορίες της Ελλάδας. Από την σεζόν 1998-1999 έως και την σεζόν 2001-2002 συμμετείχε στην Α Εθνική κατηγορία. 

#### Νήαρ Ηστ
Ο Α.Ο. Νήαρ Ηστ Καισαριανής που ιδρύθηκε το 1927 αποτελεί τον μεγαλύτερο αθλητικό σύλλογο της Καισαριανής και έναν από τους πιο ιστορικούς της Αθήνας. Διατηρεί τμήματα Καλαθοσφαίρισης και Πετοσφαίρισης τα οποία αμφότερα έχουν φτάσει ως τις κορυφαίες κατηγορίες στην Ελλάδα. 

## Αξιοθέατα και Μνημεία
Ο χώρος του Σκοπευτηρίου, πριν το 1922, ήταν μια δασώδης και βραχώδης περιοχή που χρησίμευε για τη σκόπευση των στρατιωτών και ειδικά του πυροβολικού σώματος.

Ο ερχομός των προσφύγων στην Αθήνα προκάλεσε, τεράστιο θέμα εγκατάστασής τους σε διάφορες περιοχές της Αττικής. Μια τέτοια περιοχή ήταν και η Καλλιθέα, στην οποία υπήρχε τότε το Σκοπευτήριο. Προκειμένου, λοιπόν, να εγκατασταθούν οι πρόσφυγες απαλλοτριώθηκε από το κράτος η περιοχή του Σκοπευτηρίου της Καλλιθέας στη συνέχεια προχώρησαν οι ενέργειες εξεύρεσης νέου χώρου.

Ο νέος τόπος που επιλέχθηκε ήταν η Καισαριανή. Συγκεκριμένα, το 1930 ο Ελευθέριος Βενιζέλος μεταβιβάζει μια έκταση εμβαδού 710 στρεμμάτων της Καισαριανής στην Πανελλήνια Σκοπευτική Εταιρεία (Π.Σ.Ε.) ως πεδίο βολής, με την προϋπόθεση ότι το χώρο θα χρησιμοποιούν και οι ένοπλες δυνάμεις. Αργότερα, παραχωρήθηκε και στον Όμιλο Φιλάθλων Κυνηγετικού Όπλου (Ο.Φ.Κ.Ο.).Το Σκοπευτήριο της Καισαριανής έχουν επισκεφτεί κατά καιρούς πολλές προσωπικότητες της πολιτικής και της τέχνης, μεταξύ τους οι Αλέξης Τσίπρας και Προκόπης Παυλόπουλος.

## Εκπαίδευση
Στην Καισαριανή υπάρχουν επτά (7) νηπιαγωγεία, έξι (6) δημοτικά σχολεία, δύο (2) γυμνάσια, δύο (2) γενικά λύκεια, ένα (1) επαγγελματικό λύκειο με το 2o Εργαστηριακό Κέντρο Αθηνών, το Ειδικό 1/Θέσιο Μαράσλειο Διδασκαλείο Νηπιαγωγείο Δημοτικής Εκπαίδευσης (Μ.Δ.Δ.Ε.) και το Ειδικό Πειραματικό Δημοτικό Σχολείο «Ρόζα Ιμβριώτη».

Το 1ο δημοτικό σχολείο Καισαριανής χτίστηκε το 1930 και ήταν δωρεά της Έλενας Βενιζέλου, γυναίκας του τότε Πρωθυπουργού της Ελλάδας Ελευθέριου Βενιζέλου. Το σχολείο λειτούργησε για πρώτη φορά τον Οκτώβριο του 1930 και είχε 400 μαθητές.

## Δήμος Καισαριανής

Ο **Δήμος Καισαριανής** βρίσκεται στην περιφερειακή ενότητα Κεντρικού Τομέα Αθηνών της Περιφέρειας Αττικής.

### Διοικητική ιστορία
Το 1934, ήταν η χρονιά που η Καισαριανή αποσπάται από τον Δήμο Αθηναίων και γίνεται αυτόνομος Δήμος Καισαριανής. Με την εφαρμογή της νέας διοικητικής διαίρεσης της χώρας κατά το Πρόγραμμα Καλλικράτης του 2011 ουδεμία μεταβολή επήλθε στο Δήμο, σύμφωνα με το άρθρο 1,§ 5.1.Β αυτού.

### Δήμαρχοι
Πρώτος δήμαρχος ήταν προσωρινά ο Αριστείδης Περιμένης (δημαρχεύων ως τις 18 Μαΐου 1934). Πρώτος δήμαρχος εξελέγη ο Γεώργιος Κυπραίος (19.. - 1970) ή Σούλιος, σε επαναληπτική εκλογή το 1934. Από το 1938 ως το 1941 δήμαρχος ήταν ο Αναστάσιος Στρατηγός. Μετά το 1941  ακολούθησε μία ανώμαλη κατάσταση, με διορισμένους και παυμένους δημάρχους ως το 1951, οπότε εκλέγεται δήμαρχος ο Λεωνίδας Μανωλίδης, υπηρετώντας ως το 1964 (απεβίωσε το 1968). Δήμαρχος ήταν επίσης και ο οδοντίατρος Δημήτριος Πετμεζάς (19??-1988). Το 1964 τον διαδέχθηκε ο αντιστασιακός Παναγιώτης Μακρής (1917-2015), ο οποίος απολύθηκε από τη χούντα και εξορίστηκε το 1967, για να επανέλθει το 1975 και να επανεκλεγεί το 1978 και το 1986.  Το 1967 και για μόλις 15 ημέρες δήμαρχος ήταν ο Ευθ. Χάκκας, ο οποίος απολύθηκε και αντικαταστάθηκε το 1967 από τον διορισμένο Θεμιστοκλή Καρακάση, με αναπληρωτή τον Βασίλειο Μεσάδα, τον οποίο διαδέχθηκε το 1973 ο διορισμένος Φουντάκος και το 1974-1975 ο δικαστικός Βλάσσης. Ακολούθησαν οι δήμαρχοι Θανασης Μπαρτσώκας (1953-2021) (1991-98 και 2003-05), Γιώργος Κατημερτζής (1999-2002), Σπύρος Τζόκας (2005-10), Αντώνης Καμπάκας (2011-2014) και τον Μάιο του 2014 εξελέγη ο Γεώργιος Κοντόσταυλος. Έπειτα από απόφαση των Διοικητικών Πρωτοδικείων Αθηνών και Πειραιώς επαναλήφθηκε η ψηφοφορία στις 30 Νοεμβρίου και νικητής των εκλογών αναδείχθηκε ο υποψήφιος του ΚΚΕ, Ηλίας Σταμέλος με 67% αποχή και με διαφορά 205 ψήφων από τον Κοντόσταυλο, υποστηριζόμενο από τον ΣΥΡΙΖΑ.. Από την 1η Σεπτεμβρίου 2019 έως τις 31 Δεκεμβρίου 2023 Δήμαρχος Καισαριανής ήταν ο ανεξάρτητος υποψήφιος Χρήστος Βοσκόπουλος, ο οποίος εκλέχτηκε στις αυτοδιοικητικές εκλογές του 2019.
Το 2023 εξελέγη ο Ηλίας Σταμέλος από τον δεύτερο γύρο, με ποσοστό 61,51%.

## Εικόνες

Αρχείο:Αισθητικό δάσος Καισαριανής.jpg|Αισθητικό δάσος Καισαριανής, εντός των ορίων του δήμου
Αρχείο:Krines.jpg|Κρήνες Κουκλουτζά
Αρχείο:Katoikies-kaisariani.jpg|Προσφυγικές κατοικίες
Αρχείο:Alsos-kaisariani.jpg|Άλσος γύρω από την Καισαριανή
Αρχείο:National Resistance Memorial, Kaisariani, Greece. Faced looking at the west.JPG|Το Μουσείο ΕΑΜικής Εθνικής Αντίστασης Καισαριανής
Αρχείο:Αισθητικό δάσος Καισαριανής 01.jpg|Αισθητικό δάσος Καισαριανής
Αρχείο:Attica 06-13 Hills of Hymettus 08 church ruins.jpg|Το Φραγκομονάστηρο στο δάσος Καισαριανής
Αρχείο:Μονή Καισαριανής 3342.jpg|Το καθολικό της Μονής Καισαριανής
Αρχείο:20211031 athenes345.jpg|Κοιμητήριο Καισαριανής


## Παραπομπές


## Εξωτερικοί σύνδεσμοι

* Δήμος Καισαριανής, στην ιστοσελίδα: portal.kessariani.gr του Δήμου Καισαριανής.
* Δήμος Καισαριανής > H Πόλη μας > Ιστορικοί Χώροι - Αξιοθέατα > Ο Υμηττός και η Ιστορία του, στην ιστοσελίδα: portal.kessariani.gr του Δήμου Καισαριανής. 
* Δήμος Καισαριανής > H Πόλη μας > Ιστορικοί Χώροι - Αξιοθέατα > Ο Υμηττός, στην ιστοσελίδα: portal.kessariani.gr του Δήμου Καισαριανής. 
*Ιστοσελίδα για την Καισαριανή

Κατηγορία:Πόλεις της Αττικής

Κατηγορία:Δάση της Αττικής
Κατηγορία:Βουνά της Αττικής